text: [{"text_idx": "#000001", "text": "Eeci cibalo tacili ca WLC. Eelyo notubelesya zilembedwe aabalembi balaanze lya nkamu, tusimba buyo zyeezyo zyeendelana 100% a Bbaibbele a lusyomo lwesu cino ciindi munkamu ya WLC. Aboobo eezyo zibalo inga zyalanganyigwa kuti nzya nkamu ya WLC. Twakalelekwa kapati amulimo wabalanda ba Yahuwah banjaanji. Pele tatukulwaizyi ndinywe nobeenzuma kutalika kubala zyaalembwa abantu aabo. Eezyo nzibaalemba, twakazigwisya mumalembe eesu nkaambo kanjaanji zililubide akubaa tumpenda. Cintu cuusisya ncakuti tucilangaula mbungano yamilimo iitakwe kampenda. Ikuti konyandidwe nkaambo ka [zibalo/milumbe] iitali ya WLC, kobikkila maanu ku Tusimpi 4:18. Kuteelela kwesu nkwakuti kasimpe Kakwe kalazyokoloka, eelyo mumuni nuuyaa kumwesya munzila yesu. Tulakayandisya kasimpe kwiinda buumi, nkanko tulavwuntauzya kufumbwa nkokakonzya kujanwa."}, {"text_idx": "#000002", "text": "Caandaano 11 ca mulumbe wa Johane cilindinjide kapati kwa ciindi cikubwene nkaambo katusimpe tuyumya mate ooto twaamba zya lufu. Kanjaanji Ime ndiyeeyela kuti, ikuti bantu banji balomya kuvwuntauzya bwini ncocaamba ancocitondezya nociceya cilembedwe mucaandaano eeco, icintu cinga cayubunuka ndusyomo lwa Plato lwakuti muzimo tuufwi, eeco inga casoogwa kulaale akuyaamina ku masimpe aali mu Mangwalo. Umwi inga wabbukizya ziyubununwa zigambya mukaano ka mukwasyi wa babunyina baku Betaniya pele kuti biyo katuyandisya kujula meso eesu kukaano aako."}, {"text_idx": "#000004", "text": "Muntu woonse ulaazyi makani aakatobela mukaano aaka. Naakatolede ciindi kalelema kuyumuka lweendo, Yahushua wakaunka ku Betaniya, kuyooswaya bacizyi ba Lazalosi, wakaakujata maanka kuumbulizya boomoka cakuti limwi awalo yakasweka misyozyi (aawa mpotwaajanina kampango kainda kufwiimpa mu Bbaibbele kakuti: \u201cYahushua wakalila,\u201d Johane 11:35). Mpoonya aawo Yahushua wakacita maleele aakankamanya naakayita Lazalosi ooyo wakafwide kuti \u201ckoboola\u201d \u2014 cintu cakatobela kucitika Lazalosi wakaba muzumi akududulika kuzwa mucuumbwe mwaakazikkidwe kacizambaidwe milembo yakuzikkwa."}, {"text_idx": "#000005", "text": "Nokuba kuti aayo ngamakani ngobazyibide kusikila munsaa bantu boonse, pele kuli tubeelabeela twa masimpe tunjaanji tujanwa mukaano aaka. Ootu tusimpe tuubauba tulakonzya kubonwa kuti muntu wavwuntauzya amuzeezo uulisungwide kumvwa ceeco Yahushua lwakwe ncaamba kujatikizya Martha mucizyi wa Lazalosi naakali kulilauka kabandika awumwi, mpoonya cakatobela \u201ckwakaumuna kuti zi\u201d mbwakabukila biyo Lazalosi."}, {"text_idx": "#000006", "text": "Ataangune tulange ncaakaamba Yahushua kuli basikwiiya bakwe eeco cijatikizya buumi bwa Lazalosi. Eelyo Yahushua naakalibambide kuzyokela ku Judiya, wakabaambila makani aa lweendo akaambo keni ncobakeelede kweendela musinzo ooyo, Walo wakati kuli mbabo, \u201cMulongweesu Lazalosi woona, pele ndaunka 'me nkamusinsimune kuzwa ku \u014bonzi zyakwe\u201d (Johane 11:11). Basikwiiya abalo kunooli bakaluutambidwe mulumbe wamawuse Yahushua ngwaakatambula nibakati: \u201cMwami, uulya ngoyandisya bobuya waciswa cakufumba bulamfu\u201d (Johane 11:3) nkaambo bakazyibide kuyeeyela kuti ikuti mulwazi woona \u014bonzi inga wayumyayumya akuba kabotu: \u201cMwami, ikuti kali woona, mbubo ncibotu inga wabaaba kabotu.\u201d Nokuba boobo, mbuli bantu banjaanji sunu, basikwiiya tiibamvwisyide kuti Yahushua wakali kubelesya mulaka wa maambila mbali aamu Bbaibbele mukusandulula lufu. Mpoonya Yahushua wakabasansulwida makani akubaambila munzila ngubauba kuti, \u201cLazalosi wafwa\u201d (Johane 11:14)."}, {"text_idx": "#000007", "text": "\u201cMulongweesu Lazalosi woona, pele ndaunka Ime nkamubusye kuzwa ku \u014bonzi\u201d\n. . . \u201cLazalosi ulifwide\u201d"}, {"text_idx": "#000008", "text": "Nkaambo nzi Yahushua ncaakabelesya kaambyo kali boobo kwaamba lufu? Bwiinguzi mbufwaafwi akuubauba. Wakacitila boobo zintu nkaambo ncencico cini lyoonse Bbaibbele lyaci Hebulayo ncolyaamba kujatikizya lufu ziindi zinji, alimwi zinjaanji kapati. Woonse obile mabbuku aa 1 a 2 Bami alainduluka kwaamba mwami ooyu amwami uulya naakafwa kuti \u201cwakoona abamawisi.\u201d Joobo lwakwe wakati, \u201cMuntu uloona alimwi tabuki pe kusikila majulu atakabi kabili (awalo lwakwe takabuki nokuba kusinsimunwa kuzwa ku \u014bonzi zyakwe\u201d (Joobo 14:12). Alimwi tee awalo mushinshimi Daniyele wakapampanuna masimpe aayandika aakubuka kuzwa kubafu naakati: \u201cBunji bwabaabo boona lino mubulongo bwaansi bayoosinsimuka, aaba kubuumi butamani, pele abamwi kubweemya akucisesemyo citamani\u201d (Daniyele. 12:2). Yahushua wakabelesya mulaka wini ooyu kuugama \u2014 kweelanya mbuli majwi ngeenya Joobo ngaakaamba myaanda myaanda yamyaka yakaindide musyule: \u201cIme ndaunka ndikamusinsimune kuzwa ku \u014bonzi.\u201d Ono aawa ndabona kuti kunyina pe Yahushua naakaamba kuguminizya mubili nokuba muzimo wa Lazalosi. Yahushua wakaamba buyo Lazalosi muntu. Walo wakali kuyanda kuyoobusya Lazalosi kuzwa kulufu \u2014 kutali kuswaanganya antoomwe muzimo amubili pe. Masimpe ali biyo mbweenya mbwaatondezyedwe. Yahushua wakali kuyanda kubusya Lazalosi kuzwa ku koona lufu. Aaya ngamasimpe maubauba aakasofwaazyigwa kumbelaa mazuba abucenjezu buna Plato."}, {"text_idx": "#000009", "text": "Cintu cakatobela waawo mubandi uulaa cikkelo kapati akataa Martha mucizyi wa Lazalosi a Yahushua. Eeci cicitika leelyo Martha namvwa kuti Yahushua uzyaakuswena kuzya ku Betaniya. Ngooyo cakamuungumuna kuyoomucingauzya kumwi mucizyinyina Maliya kasyite amunzi antoomwe abamwi basikoomoka bakaboolede kuzyoo bawumbulizya kufwidwa mweeninyina. Eelyo Martha kazyaakuswena munsaa Yahushua, cintu citaanzi ncamwaambila walo ncakuti, \u201cMwami, ikuti nookaliko kuno, mwanookwesu mweenima naatakafwa.\u201d Martha wakalizyi kuti Yahushua wakalaa nguzu zya kumuponya. Majwi aakwe aakatobela apa bumboni bwa lusyomo lwakwe luzuunyene kuti nji: \u201cNokuba cecino ciindi Ime ndizyi kuti kufumbwa nconga wamukumbila Yahuwah, Yahuwah ulakupa yebo.\u201d"}, {"text_idx": "#000010", "text": "Ono aawa mpampawo zintu mpozitalika kukondelezya kapati. Yahushua ulamwiingula kaamba kuti \u201cMweeninyoko uyoobuka alimwi\u201d (Johane 11:23). Eeci cilaa mulimo mupati. Majwi mataanzi eeni ookwa Yahushua akamutontozya mumagondo Martha kuti mweeninyina uyoobuka alimwi. Yahushua taambi kuti mwanookwabo ucipona kwiinda mbwaakabede kaindi kali muzimo uutakwe mubili kujulu pe (mbuli mbweekamvwa mazubaaya aayinda kudilwe lyaba Bbaputisiti!) Walo waamba biyo kuti mwanookwabo \u201cuyoobuka\u201d alimwi. Ono amubikkile maanu kapati ku bwiinguzi bwa Martha. Walo wakati, \u201cIme ndizyi kuti uyoobuka alimwi mukubuka kwa bafu mubuzuba bwamamanino\u201d (Johane 11:24). Martha tali sicikolo wa busongo bwaci Giliki pe. Kunyina walo ncapozya kwaamba cinjilene aa bucenjezu buna Plato. Kunyina walo naamba kuti uyeeya kuti bayooswaangana alimwi anguwe kali muzimo uutakwe mubili, kali muzumi kujulu. Pe ma, walo wakalaazyi kabotu Mangwalo aaci Hebulayo alimwi wakalizyi akuti kumamanino aamusela \u2014 mubuzuba bucaalizya \u2014 mwanookwabo mweeninyina uyoobusyigwa kuzwa kubafu. Ooku nkokulangila kwa buHebulayo, nkonkuko nkwaakazyi awalo mwiyi wesu Yahushua."}, {"text_idx": "#000011", "text": "Atuyungizye akuti ikuti nicakali lubide nokuba kutamaninina kululama, ono aawo nce cakali ciindi cibotu kuti Yahushua amululamike kuti muzimo wa mwanookwabo wakaunka biyo kuyookkala kubusena kumbi. Ikuti muzimo wa Lazalosi niwaakwempwidwa kubusena bumbi, \u201cbusena bwiinda kubota\u201d nokuba busena bubi, nkabela Yahushua naakamuumbulizya munzila yakwaamba kuti, \u201ckabutaninga sika buzuba oobo, muyooswaangana alimwi kujulu.\u201d Eeco nicakeendelana amajwi aamvwugwa kanjaanji mazubaano kuti muntu kawombolozya yooyo wafwidwa muyandwa. Mukweendelanya aceeco, makani inga aba kuti, \u201cLazalosi lino ulikkomene nkaambo balaatoomwe abazyali bako.\u201d (Ime ndabbeja kuti abalo bakalifwide kale aciindi eeco nkaambo tiibakaambwa mu kaano aaka.)"}, {"text_idx": "#000012", "text": "Pele Yahushua taakacita cintu cili boobo pe. Yahushua tapindauli majwi, talulamiki, nokuba kuyungizya kumajwi aakwe aagumikizya kubuka kwa mweeninyina kuzwa kubafu kuzya kubuumi mubuzuba bwamamanino. Walo ubambilila biyo kuti abone naa ulimuzyibide ncobeni cakumaninina kuti naa nguni walo ambwaswaangene kuciindi ciboola ca kubuka kuzwa kubafu. Yahushua waamba kuti kuli nguwe, \u201cIme ndendime kubuka kuzwa kubafu abuumi; ooyo uusyoma muli ndime uyoopona nokuba kuti wafwa, alimwi kufumbwa uupona akusyoma muli ndime takafwi pe. Hena ono yebo usyoma ncobeni mumajwi aaya na?\u201d Alimwi kakwiina akugantauka, Martha wakapozya wati, \u201cInzya, Mwami; Ime ndasyoma kuti yebo nduwe Messiah, Mwanaa Yahuwah, ooyo uuboola munyika.\u201d Martha wakalimvwisyide kuti Yahushua wakali Messiah. Wakalizyi kuti walo ngonguwe uuyoobusya bafwide kuzwa kubafu. Aboobo Martha takiizumina mizeezo eeyo yakatobela waawa yakuti Yahushua wakali mupati wabangele, akutagumina lyo wakuti walo wakali Yahuwah!"}, {"text_idx": "#000013", "text": "Kumamanino atuvwuntauzye magolelo aakaano aaka mubukkwene. Ninzi cicitika eelyo Yahushua (kwiinda munguzu zya wisi, Yahuwah) nabusya Lazalosi kubuumi alimwi? Tee, twaambilwa kuti Lazalosi ulabuka kuzwa mucuumbwe mpoonya Yahushua waambila baliko aawo boonse kuti \u201cAmumwaangulule mumuleke aunke.\u201d Pele ino Lazalosi waamba nzi kujatikizya lweendo lwakwe ndwaakatolede kumuya banji? Aamba nzi Mangwalo kujatikizya muntu mutaanzi kubusyilwa kubuumi kuzwa naakafwide kwa mazuba one? Hena wabula nconga waamba yebo? Pe ma, hena ono eeco inga tiicapa kuti muntu ayime? Kunyina nokuba cakupetekezya caambwa Lazalosi kuzwa waawo. Nkaambo nzi? Ikuti Lazalosi kali wakadudwa biyo kuzwa kujulu, nkaambo nzi ncaatakakalalila Yahushua ooyo wakamunyonganya kukkomana kutamani ooko kwakali kubusena nkwaakabe? Alimwi kuti kali Lazalosi wakazwaa kupenzyegwa mazuba one mumulilo uutamani (ono aawa ndakalijanina aabotu aakulikwabula, aciindi cibotu cakuti ndibambulule twaambo), nkaambo nzi ncaata kalibbulunganya kuwa kumaulu ookwa Yahushua kumulumba cinicini nkaambo wakamuyokolola kuzwa mumulilo akumupa ciindi cabili kupona? Eeci nicaaba nce ciindi cibotu cakuti muntu alongolole zyoonse mbokubede kujulu nokuba kumulilo uutamani. Bweende bwa Lazalosi naakali kumuya banji inga bwapa \u201cbumboni buzukide\u201d buzubulula mbozyeenda zintu mumasena oomo. Ma, kuvwula zyakali kunga zyayubununwa mubumboni oobo mbwaakali kunga wapa Lazalosi! Cabotesya loko ciindi cipati boobo mu Mangwalo cakulemba makani woonse aakacitika mumazuba one eelyo muzimo wakwe niwakacili kupona pele mubili wakwe kuufwide. Lazalosi naakatusansawida ncotweelede kucenjelela kulangila \u2014 nokuba ncotweelede kweeleba ziyume zitete. Pele ino Mangwalo atwaambila kuti nzi? Kunyina. Ono mubuzyo ategwa \u201cIno nkaambo nzi?\u201d Eeci ncintu cipati boobu. Nkaambo nzi ncokunyina cakaambilizyigwa kujatikizya mazuba one ngaakafwide Lazalosi?"}, {"text_idx": "#000014", "text": "Kuli ndime eeci ncintu cilaantangalala kuzyiba. Kutontonkanya biyo mizeezo inga catwaambila kuti Mangwalo abelesya bbala lya koona mbuli maambila mbali aakoona, mpoonya kubuka kuzwa kubafu kuti nku \u201csinsimuka\u201d (mbuli Joobo, Davida a Yahushua mbobaamba). Cilikke ncaakazyi Lazalosi eelyo naakamubusya Yahushua ncakuti nceciindi naakatobela kulimvwa bulanga kuzwa aciindi naakafukula akutalimvwa bulanga kunjila mukoona kwa lufu. Walo kwiina cakwaamba ncaakajisi nkaambo kwakanyina cakwaamba. Walo taakazyi mbwaakalimvwide nkaambo ncencico cini Mangwalo ncaapandulula: \u201cbafwide kunyina ncobazyi pe\u201d (Mukambausi. 9:5); \u201ckunyina cakucita nokuba makanze nokuba busongo mucuumbwe oomo moya webo\u201d (Mukambausi. 9:10); \u201cbafwide tabatembauli Mwami, nokuba bali boonse baunka ansi muluumuno\u201d (Intembauzyo. 115:17). Lazalosi wakali biyo mbuli lambe lyamagesi eelyo limwesyegwa alimwi kuti naa lyali zimidwe. Kunyina pe nkwaakaunkide mbeenya mbuli lambe mbolitaunki kuli koonse. Talikwe ncolicita kusikila nguzu zya magesi zyajokoloka. Yahushua wakajokolosya nguzu zya Yahuwah akusinsimuna nguzu zipa buumi muli Lazalosi mpoonya Lazalosi wakabuka/wakaba muzumi alimwi."}, {"text_idx": "#000015", "text": "Koona caambilizya kuti yebo taakwe mbolimvwide. Yebo kwiina ancomvwide citola busena mumbali lyako. Mbweenya mbocibede amulufu. Lambe lyako lyamumuni lilizimidwe. Mumuni wako tuuciko pe. Bafwide beelede kulindila Yahushua kuti akazyokele akuzyoobamwesyela mumuni alimwi."}, {"text_idx": "#000016", "text": "Aaka kasimpe kaubauba mbobulangizi bwamasimpe oobo mbotuletelwa mu Mangwalo. Nkakaambo keni kakubelesya maambila mbali aa koona mukwaamba lufu. Eelyo notufwa, abwalo bongo bwesu bulafwa. Bongo bwesu mpaakataa zyoonse nzyotulimvwide mumubili. Kakwiina bongo bupona, tatukonzyi kulimvwa bulanga. Tweelede kubusyigwa kubuumi alimwi kutegwa tulimvwe bulanga akuba bazumi. Aaka nke kaambo kabulemu ka kubuka kuzwa kubafu ooko kuciboola. Ooko kujokolosya mizimo iitakwe mubili kuzwa kujulu akwiijokezya mumubili uubusyidwe kuzwa kubafu aaciindi cabili Yahushua aakuboola, (kwaamba camasimpe aawa) kunyina pe Magwalo naapandulula cintu camusyobo ooyo. Muzeezo wakusimpulula mizimo akwiisimpa mumibili yazwaa kubuka kuzwa kulufu tuujanwi aali woonse mu Mangwalo pe. Maambila mbali aa koona taabelekeli limwi kuti nicali boobo. Amucilangisye eeci. Bantu boona ncobeni \u201ctabaindide kusinsimuka cino ciindi akujata maanka kwiinda mbuli lyoonse\u201d! Kaambo kali boobu inga kaba kabuyanga. Koona caambilizya kuti yebo kunyina ambolimvwide. Yebo taakwe ancomvwide cicitika mumbali lyako. Mbeenya mbocibede amulufu. Lambe lya buumi lyako lilizimidwe. Mumuni wako tuuciko pe. Bafwide balindila Yahushua kuti akazyokele akubamwesyela mumuni alimwi. Walo weelede kutubusya kuzwa kubafu swebo katukkwene mubili/bongo/muzimo kutegwa tukonzye kupona alimwi. Ooyo ngo mulumbe uuteezyekanywi uupedwe mu Bbaibbele lyoonse mbolizulwa."}, {"text_idx": "#000017", "text": "Makani aa Johane 11 atondezya cifwanikiso ciimpene kwiinda ceeco cidumide mpuwo ca kunjila buumi bwakutafwa mbulwasikila buyo lufu. Yahushua ncaakabelesya maambila mbali aa koona, alimwi a kuteelela kwa Martha kuti mweeninyina uuyoopona alimwi, antoomwe akubula cakaambwa cijatikizya bweende bwa Lazalosi naakafwide mazuba one, eezyo tazitondezyi muzimo kuuswipuka kutija kuzwa mumubili uuli munzila kufwa kuti ukazumanane kuponena kumbi. Mukwiimpanya, zitondezya bumboni buzuunyene kuti lufu nciindi citakwe mulimo wakucita \u2014 bafwide \u201ckunyina nociba comwe ncobazyi\u201d (Mukambausi. 9:5) alimwi \u201cbaloona mubulongo bwaansi\u201d (Daniyele 12:2). Alimwi eeci ciindi citakwe milimo cilazumanana kusikila buzuba oobo Yahushua nazyokela akubabusya kuzwa mukoona. Aaka kasimpe kalibotela kalaa nguzu boobu, Yahushua lwakwe waakayumya muli Johane 5:25, 28-29:"}, {"text_idx": "#000018", "text": "\u201cMasimpe, masimpe, Ime ndimwaambila ncobeni inywe, lizyaakuboola woola, alimwi lino ndendilyo eelyo bafwide nobayoomvwa jwi lya Mwanaa Yahuwah nkabela aabo bayoolimvwa bayoopona. Mutagambwi cintu eeci; lilaboola iwoola eelyo boonse bali muzyuumbwe nobayoomvwa jwi lyakwe akubuka; aabo bakacita zibotu kubukila kubuumi, aabo bakacita zisofweede kubukila ku lubeta.\u201d Yahushua amumusumpule atalaa bu Plato oobo bwakapyopyonganya bantu baunka kuzikombelo."}, {"text_idx": "#000020", "text": "Twakagwisya mucibalo citaanzi mazina aabakomba mituni ngobayita Taata a Mwana, akubikka mucibaka cangawo mazina mataanzi ngubaapedwe. Kuyungizya waawo twakajokolosya mutumpango ntotulembulude akubikka mazina aa Taata a Mwana, mbuli mbwaakalembedwe kutaanguna abalembi bamu Bbaibbele bakayoyelwa moza. Nkamu ya-WLC"}]